KIRJALLINEN KYSYMYS E-0802/02 esittäjä(t): Graham Watson (ELDR) komissiolle. Kambian sairaalan uudelleen rakentaminen Sierra Leonessa.



Virallinen lehti nro 110 E , 08/05/2003 s. 0005 - 0006



KIRJALLINEN KYSYMYS E-0802/02 esittäjä(t): Graham Watson (ELDR) komissiolle (20. maaliskuuta 2002) Aihe: Kambian sairaalan uudelleen rakentaminen Sierra Leonessa Minkälaista rahoitusta komissio aikoo järjestää täyttääkseen sitoumuksensa Kambian sairaalan uudelleen rakentamisesta? Poul Nielsonin komission puolesta antama vastaus (26. huhtikuuta 2002) Englantilaiset Cheltenhamin sairaalat ovat vedonneet Kambian sairaalan puolesta, ja ne ovat ottaneet yhteyttä komissioon. Mutta Sierra Leonen hallitus (kansallinen valtuuttava viranomainen) ei tähän päivään mennessä ole esittänyt komissiolle virallista pyyntöä, joten komissio ei ole voinut muodollisesti sitoutua asiaan. Koska Euroopan kehitysrahaston (EKR) käyttäminen perustuu kumppanuudelle, komissio tarkastelee mahdollisuutta huolellisesti nykytilanteen perusteella saatuaan hallitukselta virallisen pyynnön. Toimen tukikelpoisuudesta ja talousarviosta riippuen se voitaisiin rahoittaa nykyisestä terveydenalan tukiohjelmasta tai kotiuttamis- ja kunnostusohjelmasta, joita molempia toteutetaan parhaillaan ja joista on käytettävissä varoja. Sosiaalisen infrastruktuurin uudelleenrakentaminen ja terveydenalan tukeminen Sierra Leonessa ovat molemmat ensisijaisia tavoitteita yhteisön ja Sierra Leonen yhteistyössä. Joulukuussa 2000 allekirjoitettiin hallituksen kanssa sopimus kotiuttamisohjelmasta, jonka määrärahat ovat 30 miljoonaa euroa. Ohjelman kokonaistavoitteet ovat seuraavat: - sodasta kärsineiden väestönosien ja yhteisöjen avustaminen paluumuutossa maatalouden avustusohjelmilla, - entisten sotilaiden yhteiskunnallisen uudelleenkotoutumisen tukeminen infrastruktuurien kunnostamiseen keskittyvällä palkkatyöllä, - perussosiaalipalveluiden tarjoamisen parantaminen terveyden, puhtaanapidon ja koulutuksen alalla. Toteutettavat toimet ovat seuraavat: - peruskoulutuksen, terveys- ja vesihuollon sekä puhtaanapidon infrastruktuurien kunnostaminen. Kunnostettavien infratruktuurien yksilöiminen toteutetaan yhteistyössä paikallisyhteisöjen, asianomaisten ministeriöiden ja koordinoidusti muiden avunantajaelinten kanssa, - työpaikkojen luominen ja koulutusjärjestelyt työttömille, paluumuuttaville yhteisöille ja entisille sotilaille. Joulukuussa 2001 ohjelman määrärahat jaettiin merkittävästi uudelleen maan taloudellisten, sotilaallisten ja sosiaalisten olosuhteiden huomioon ottamiseksi. Ohjelmasta siirrettiin 10 miljoonan euron rahoitusosuus Maailmanpankin hallinnoimaan useamman avunantajan rahastoon. Kyseinen päätös tehtiin Pariisissa 11. ja 12. kesäkuuta 2001 pidetyn Maailmanpankin konferenssin jälkeen. Sen tarkoituksena oli uuden rahoituksen saaminen entisten sotilaiden aseistariisumista, kotiuttamista ja yhteiskunnallista uudelleenkotoutumista Sierra Leonessa koskevaan ohjelmaan. Terveydenalan tukiohjelma on toukokuussa 2001 viideksi vuodeksi allekirjoitettu 28 miljoonan euron hanke. Sen tarkoituksena on parantaa Sierra Leonen maaseutuväestön terveystilannetta. Tämä saavutetaan perustamalla järjestelmiä laadukkaan ja kohtuuhintaisen terveydenhuollon kestävän saatavuuden takaamiseksi perus- ja tärkeimmän erikoisterveydenhuollon tasolla. Terveydenalan tukihankkeessa pidetään ensisijaisina tavoitteina hoito- ja hallintojärjestelmien luomista. Hankkeeseen kuuluu täydentäviä toimintaosuuksia, joilla odotetaan saavutettavan seuraavat tulokset: - perus- ja tärkeimpien erikoisterveydenhuoltopalveluiden saatavuus, - lisätyt henkilöresurssit ja taloudelliset voimavarat terveydenalalle, - tärkeimpien lääkkeiden saatavuus, - suurempi tuensaajien osallistuminen. Terveydenalan tukihanke koskee kahdeksannen EKR:n Sierra Leonen maaohjelman keskeistä alaa, ja sillä täydennetään EKR:n rahoittamaa hanketta, jolla tuetaan uudistuksia maan valtiovarainministeriössä, sekä ER:n rahoittamaa kunnostus- ja paluumuuttohanketta. Sen odotetaan palauttavan luottamusta ja toivoa Sierra Leonen kovia kokeneen väestön pariin ja tukevan hallituksen ponnisteluja köyhyyden vähentämiseksi. Sen toimilla täydennetään myös Yhdistyneiden kansakuntien erikoisjärjestöjen ja kehityspankkien toimintaa.